לונה צ'מטאי-סלפטר

השנים הראשונות

צ'מטאי נולדה בקפקנייאר שבמחוז ריפט ואלי במערב קניה, למשפחה משבט פוקוט, תת-שבט הקלנג'ין. בילדותה הצטיינה בכדורגל, אך עקב התנגדות אביה לא פנתה לעיסוק בספורט.

הגעה לישראל וזכייה באליפויות ישראל

בשנת 2008 הגיעה לראשונה לישראל, על מנת לעבוד כאם בית בביתו של הקונסול הקנייתי בישראל. במהלך ריצה בפארק הרצליה הבחין בה מאמן אתלטיקה, והפנה אותה למועדון "אתלטי אורן השרון". היא החלה להתאמן יחד עם זוהר זימרו, ובשנים הבאות התחרתה בתחרויות בריצות בינוניות ארוכות. במהלך אימוניה הכירה צ'מטאי את המאמן דן סלפטר, שהיה לבן-זוגה ולמאמנה, במועדון מכבי תל אביב.
בשנת 2011 סיימה במקום רביעי באליפות ישראל בריצת 10,000 מטר.
בשנת 2012 זכתה באליפות ישראל בריצת 5000 מטר ובריצת 10,000 מטר.
בראשית 2013 הסתיימה כהונתו של הקונסול הקנייתי, ועמה גם עבודתה של צ'מטאי בביתו. היא שבה לקניה, ולאחר שהוסדרו מחדש אשרות השהייה שלה שבה לישראל. ב-2013 שבה וזכתה באליפות ישראל בריצת 5000 מטר, וב-2014 עשתה זאת בריצת 10,000 מטר.
בשנת 2014 נישאו צ'מטאי וסלפטר בטקס אזרחי בניירובי, ולאחר מכן הגישה צ'מטאי בקשה לקבלת אזרחות ישראלית.
לבני הזוג יש בן.
בשנת 2015 שוב זכתה באליפות ישראל בריצת 5000 מטר ובריצת 10,000 מטר.

אולימפיאדת ריו דה ז'ניירו

בפברואר 2016 השתתפה במרתון תל אביב, וקבעה תוצאה של 2:40:16 שעות, שעומדת בקריטריון האולימפי להשתתפות באולימפיאדת ריו דה ז'ניירו (2016). במרץ אותה שנה הוענקה לה אזרחות ישראלית, ובכך התאפשרה הצטרפותה למשלחת הישראלית לאולימפיאדה.
באולימפיאדה בריו דה ז'ניירו השתתפה צ'מטאי בריצת המרתון לנשים, אולם פרשה במהלך הריצה בק"מ ה-33, בשל פציעה בכתפה הימנית.

שבירת שיאי ישראל

בתחרות חצי מרתון ברצלונה, ספרד שנערכה ב-12 בפברואר 2017 סיימה צ'מטאי במקום 11 בשיא ישראלי חדש של 1:12:48 שעות, שיפור לשיא בן 15 השנים של נילי אברמסקי (1:13:59 שעות).
חודשיים לאחר מכן, באליפות ישראל בריצת 10,000 מטר, שברה צ'מטאי את שיא ישראל של נילי אברמסקי והעמידה אותו על 32:43.89 דקות.

2018

באליפות העולם בחצי מרתון שנערכה בולנסיה בחודש מרץ, שברה צ'מטאי בשנית את שיא ישראל לאחר שסיימה במקום ה-12, והעמידה אותו על 1:08:58 שעות. חודש לאחר מכן, באליפות ישראל בריצת 10000 מטר, שברה צ'מטאי את שיאה הישראלי לאחר שניצחה בתוצאה של 31:39.63 דקות. במהלך אותה ריצה, שברה גם את שיא ישראל הטרי של אדווה כהן בריצת 5,000 מטר והעמידה אותו על 15:26.8 דקות.
בתחרות גביע אירופה בריצת 10,000 מטר שנערכה בלונדון בחודש מאי, זכתה צ'מטאי במדליית הזהב בשיא ישראלי נוסף חדש של 31:33.03 דקות ובשל הישגיה הוכתרה כאתלטית החודש באירופה.
חודשיים לאחר מכן, באליפות ישראל, זכתה צ'מטאי במדליית זהב בריצת 1,500 מטר בשיא ישראלי חדש של 4:11.69 דקות, שיפור לשיאה בן 25 השנים של עדנה לנקרי-שומיק (4:14.18 דקות).

אלופת אירופה

באליפות אירופה שנערכה בברלין באוגוסט 2018 זכתה צ'מטאי-סלפטר במדליית זהב בריצת 10,000 מטר בתוצאה של 31:43.29 דקות לפני סוזן קרומינס ההולנדית (31:52.55 דקות) ומרף בהאטה השוודית (32:19.34 דקות), ובכך הפכה לאתלטית הישראלית הראשונה שזכתה בתואר זה.  מספר ימים לאחר מכן, בריצת 5000 המטרים, היא נפסלה, לאחר שבתחילת הריצה, דרכה על קו המסלול לפני שהורשתה לעשות כן. לפני שנודע על פסילתה ולקראת סיום הריצה, בסיבוב הלפני אחרון, היא האיצה במחשבה שזהו הסיבוב האחרון, ובסיומו חצתה שנייה את קו הסיום, ולכן הניפה את ידיה וחייכה מאושר. תוך כדי שהיא עוצרת, הסתבר לה שנותר לה עוד סיבוב. היא שבה לריצה, אך נדחקה למקום הרביעי, בתוצאה שהייתה טובה מהשיא הישראלי בכ-16 שניות.
בתחרות ליגת היהלום בברמינגהאם שנערכה באותו חודש, סיימה צ'מטאי-סלפטר שביעית בריצת 3000 מטר בשיא ישראלי חדש של 8:42.88 דקות.
חודשיים לאחר מכן, בחצי מרתון ליסבון, סיימה במקום השני בשיא ישראלי חדש של 1:07:55 שעות.
במרתון פירנצה, שנערך בחודש נובמבר, ניצחה במרתון פירנצה בשיא ישראלי חדש של 2:24:17 שעות שיפור של יותר  מ-11 דקות לשיא הקודם של ילנה דולינין שנקבע במרתון ברלין.

2019

בתחרות גביע החורף שנערכה בחודש בפברואר, ניצחה צ'מטאי-סלפטר בריצת 3000 מטר כשקבעה תוצאה של 8:56.55 דקות. את 2000 המטרים הראשונים בריצה היא עברה בתוצאה של 5:52.30 דקות, המהווה שיפור של 16 שניות לשיא הישראלי הקודם שהיה שייך לנילי אברמסקי.
במרוץ אור יהודה שנערך באותו חודש, קבעה שיא ישראלי חדש בריצת 5 ק"מ (כביש) של 15:15 דקות.
בתחרות שנערכה במסגרת ליגת היהלום בברמינגהאם ב-18 באוגוסט היא סיימה במקום שביעי בריצת 3,000 מטר בשיא ישראלי חדש של 8:42.88 דקות.
חודשיים לאחר מכן, בחצי המרתון של פראג, זכתה צ'מטאי-סלפטר במדליית כסף בשיא ישראלי חדש של 1:06:09 דקות, התוצאה השנייה בטיבה באירופה בכל הזמנים. חודש לאחר מכן, במרתון פראג, צ'מטאי סיימה במקום הראשון בשיא ישראל חדש של 2:19:45 שעות, התוצאה הרביעית בטיבה בעולם בשנת 2019 כשנקבעה, והבטיחה את מקומה באולימפיאדת טוקיו 2020.
בתחרות גביע אירופה בריצת 10,000 מטר שנערכה ביולי, צ'מטאי הובילה מתחילת הריצה, אך כ-800 מטרים לסיום נעקפה על ידי סטפני טוול הבריטית. היא סיימה שנייה, תוך שהיא קובעת שיא ישראל חדש של 31:15.78 דקות, תוצאה המהירה בכ-10 שניות מהקריטריון האולימפי לאולימפיאדת טוקיו 2020.

שיאנית אירופה

בריצת 10 ק"מ (כביש) שנערכה בטילבורך, ב-1 בספטמבר 2019, סיימה צ'מטאי-סלפטר ראשונה בשיא אירופאי חדש של 30:05 דקות, תוצאה שדירגה אותה במקום השני בכל הזמנים בריצה זו כשנקבעה, אחרי ג'וסלין ג'פקוסגיי הקנייתית (29:43 דקות).
באליפות העולם שנערכה בדוחה בחודש ספטמבר, סלפטר התחילה בדבוקה המובילה. לאחר 10 ק"מ, 6 רצות מהדבוקה המובילה החלו להגביר, ובנקודת 15 הק"מ הובילו עליה בכ-50 שניות וסלפטר המשיכה לרוץ בקצב שלה. לאחר 25 ק"מ הפער הצטמצם ל-16 שניות בלבד, אך סלפטר החלה לדעוך, ובסופו של דבר נאלצה לפרוש בעודה חמישית, בין הקילומטר ה-31 ל-32, לאחר שסבלה ממכת חום. בנוסף אליה, פרשו עוד 27 רצות, המהוות כ-40% מכלל הרצות, עקב התנאים הקשים ששררו שם; המרתון הוזנק דקה לחצות, בטמפרטורה של 32 מעלות, ולמעלה משבעים אחוזי לחות.